हाबाफारि बायदियै फुङाव बर’ थुनलाइ आफादनि फिरफिलाखौ बिरहोयो मिरु बर’ थुनलाइ आफादनि लेङाइ आफादगिरि रमेला इस्लारीआ । सुबुंथिनि थान्दै मुंख्लं बिनेस्वर ब्रह्मनि मांखरसालियाव बिबारजों मान बावग्रोजेनो मुंख्लं बिनेस्वर ब्रह्मनि आंगो बिनानाव सायारानि ब्रह्मआ। बिनि उनाव राज्य सभानि बारग’ एम पि उर्खाव गोरा, मिरु एबसुनि गाहाइ नेहाथारी लरेन्स इसलारी, बि टि सि नि बारग’ लेङाइ मावफुंगिरि  सोद्रोमा खाम्फा बरगयारी, बारग’ इ एम दनेश्वर गयारी,  बर’ थुनलाइ आफादनि मिरुनि दैदेनगिरिफोरजों लोगोसे कक्राझार जिल्ला बर’ थुनलाइ आफाद, कक्राझार जिल्ला  दुलाराय बर’ फरायसा आफादनि दैदेनगिरि आरो जायगानि सानसुमै मेलेमजिबिफोरा बाहागो लानानै मुंख्लं बिनेस्वर ब्रह्मनि मांखरसालियाव बिबारजों मान बावो । बे हाबाफारियावनो बि टि सि नि बारग’ गाहाइ मावफुंगिरि सोद्रोमा  खाम्फा बरगयारीया बुङोदि, सुबुंथिनि थान्दै मुंख्लं बिनेस्वर ब्रह्मनि गोख्रों नाजानायावनो जाफुंसारनाय महरै बर’ रावआ थांनाय 2003 इं माइथायाव भारतनि 8थि फारिलाइआव थिसन जानो खाबु मोन्दों।  बर’ रावआ भारतनि 8 थि फारिलाइआव थिसनजानाया बिथांनि बेसेबा गेदेर बिहोमा दं होन्नानै रोखा बुंथियो। राज्य सभानि बारग’ एम पि उर्खाव गोरा ब्रह्मआबो बिथांखौ गोसो खांनानै बुंबावयोदि, सुबुंथिनि थान्दै मुंख्लं बिनेस्वर ब्रह्मआ सासे गिनो आरो मेंनो रोङै बर’ राव थुनलाइनि थाखाइ बिखा फोरदाननानै खामानि मावग्रा सुबुंमोन। बिथांनि नाजानायावनो दिनै बर’ राव,  थुनलाइ, हारिमुआ गोजौ फारसे दावगा लांनो थुलुंगाखां मोन्दों । जेब्लाबो जों मुंख्लं बिनेस्वर ब्रह्मखौ अरायबो गोसो खांनांगोन होन्नानै बुङो।